|  |  |  |
| --- | --- | --- |
| **SVOJILNI ZAIMKI** | | |
| **VPRAŠALNICA: Čigav?** | | |
| moj | najin | naš |
| tvoj | vajin | vaš |
| njegov, njen | njun | njihov |

Svojilni zaimki stojijo namesto svojilnega pridevnika. Z njimi poimenujemo, čigavo je kaj oziroma komu nekaj pripada.

Svojilne zaimke tudi sklanjamo (npr. moj, mojega, mojemu, mojega, pri mojem, z mojim).

Še nekaj primerov:

Petrov, Markov in Andrejin oče dela od jutra do večera. – **Njihov** oče dela od jutra do večera.

Ali je očetov in tvoj avto nov? – Ali je **vajin** avto nov?

Peter je verjel Sonjinim besedam. – Peter je verjel **njenim** besedam.

**Pomni!**

Knjižni jezik ne dopušča besednih zvez:

Knjiga od njega (napačno) Pravilno: njegova knjiga

**POVRATNI SVOJILNI ZAIMEK**

Povratni svojilni zaimek je samo eden. To je zaimek **SVOJ**. Izraža lastnino osebka (tistega, ki opravlja neko dejanje). Rabimo ga takrat, ko želimo izraziti lastnino osebka v tem stavku.

Tudi ta zaimek sklanjamo (svoj, svojega, svojemu, svojega, pri svojem, s svojim).

Primer: Vsak berač svojo malho hvali. Čigava je malha? Beračeva.

Vsak berač **njegovo** malho hvali. Čigava je malha? Njegova.

***VPRAŠALNI ZAIMKI***

Besede, s katerimi po čem sprašujemo, so **vprašalni zaimki.**

Z njimi lahko sprašujemo po osebah (**kdo?)** in živalih, po rastlinah, predmetih, pojmih (**kaj?**), po lastnostih (**kakšen?**), vrsti (**kateri?**) in svojini (**čigav?**), pa tudi po prostoru (**kje, kam, kod?**), času (**kdaj?**), vzroku (**zakaj?**) in načinu (**kako?**).

**Vprašalne zaimke lahko tudi sklanjamo**. Mi to že poznamo.

|  |  |
| --- | --- |
| Ime sklona |  |
| Imenovalnik | Kdo ali kaj? |
| Rodilnik | Koga ali česa? |
| Dajalnik | Komu ali čemu? |
| Tožilnik | Koga ali kaj? |
| Mestnik | O kom ali o čem? |
| Orodnik | S kom ali s čim? |